† In nomine sanctæ et individuæ trinitatis, Karolus divina propitiante clementia rex. Si fidelium nostrorum petitionibus aures culminis nostri inclinamus, et eas ad affectum (sic) usque perducimus, non solum regalem in eo exercemus dignitatem, verum etiam æterne retributionis præmia inde nobis augmentari liquido credimus. Quocirca noverit omnium fidelium nostrorum, præsentium videlicet ac futurorum sagacitas, qualiter Herifridus venerabilis Autisiodorensis ecclesiæ episcopus, quedam præcepta imperatorum et regum, Karoli videlicet imperatoris, augusti et genitoris nostri boni (sic) memoriæ Hludovici regis, nostris obtulit optutibus, in quibus continebatur quemadmodum ipsi antecessores nostri, quasdam res in pago Autissiodorensi consistentes, hoc est Malliacum cum omnibus appendiciis, situm super Icaune fluvium, holim injuste a præfata ecclesiæ (sic) abstractum; juste et rationabiliter reddidissent. Ideoque nostram deprecatus est clementiam quatinus super hoc eadem præcepta aliud nostræ auctoritatis emitteremus præceptum. Nos vero petitionibus illius satisfacere desiderantes, decrevimus ita fieri, et jussimus ei hoc nostræ potestatis præceptum inde conscribi per quod decrevimus atque omnino sancimus, ut sicut in illo continetur præcepto, ita deinceps per hanc nostram, succedentibus temporibus, auctoritatem firmum et inconvulsum permaneat, nullo unquam successorum nostrorum hoc inrumpente. Et ut hec nostræ confirmationis auctoritas pleniorem in Dei nomine obtinere valeat vigorem manu propria subter eam firmamus, et anuli nostri impressione insigniri jussimus. Signum KAROLI (Place du monogramme) gloriosissimi regis. ERLUINUS notarius, ad vicem Askerici episcopi, recognovit et subscripsit. (Paraphe et sceau.) Datum pridie idus martis, indictione V, anno X regnante domno Karolo gloriosissimo rege, redintegrante V. Actum Compendio palatio, in Christi nomine feliciter. Amen.